REPUBLIKA SRBIJA

NARODNA SKUPŠTINA

Odbor za prostorno planiranje,
saobraćaj, infrastrukturu i

telekomunikacije

13 Broj 06-2/75-15

20. februar 2015. godine

B e o g r a d

Z A P I S N I K

25. SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE

 ODRŽANE 20. FEBRUARA 2015. GODINE

 Sednica je počela u 9.05 časova.

 Sednicom je predsedavao Milutin Mrkonjić, predsednik Odbora.

Sednici su prisustvovali članovi Odbora: Konstantin Arsenović, Zoran Bojanić, Branka Bošnjak, Jovica Jevtić, Mujo Muković, dr Vladimir Orlić, Zoran Milekić i Vučeta Tošković.

Sednici nisu prisustvovali članovi Odbora: Dragan Jovanović, Milan Kovačević, Jovan Marković, Saša Mirkovića, Katarina Rakić, Suzana Spasojević, Goran Ćirić i Slobodan Homen, niti njihovi zamenici.

Sednici su prisustvovale iz Ministarstva trgovine, turizma i telekomunikacija-Sektor za elektronske komunikacije i poštanski saobraćaj: prof. dr Irini Reljin, specijalni savetnik, i Katarina Tomić, savetnik.

Na predlog predsednika Odbora, jednoglasno, usvojen je sledeći

  **D n e v n i r e d**

1. Razmatranje Osnove za zaključivanje Memoranduma o razumevanju između Vlade Republike Srbije i Saveta ministara Bosne i Hercegovine o saradnji u oblasti telekomunikacija, sa tekstom Memoranduma, radi davanja saglasnosti za njegovu privremenu primenu do stupanja na snagu (broj 011-346/15 od 13.02.2015. godine).

Prva tačka dnevnog reda - **Razmatranje Osnove za zaključivanje Memoranduma o razumevanju između Vlade Republike Srbije i Saveta ministara Bosne i Hercegovine o saradnji u oblasti telekomunikacija**

U uvodnom izlaganju, Katarina Tomić, savetnik u Ministarstvu trgovine, turizma i telekomunikacija istakla je da je u proteklom periodu, održano nekoliko bilateralnih sastanaka na kojima je postignut dogovor o zaključivanju Memoranduma u oblasti telekomunikacija. Prepoznato je nekoliko oblasti na koje se mora obratiti posebna pažnja, i to pre svega u oblasti razvoja širokopojasnih mreža i tehnologija. Ubrzani razvoj telekomunikacija je jedini zabeležio stalni rast bez obzira na lošu ekonomsku situaciju u regionu. Takođe, tu je i saradnja u oblasti prelaska sa analognog na digitalno emitovanje programa. Krajnji rok za promenu načina emitovanja je 17. jun 2015. godine. Kompletnim prelaskom sa analognog na digitalno emitovanje programa oslobodiće se analogne frekvencije, koje će se staviti na raspolaganje operatorima javnih mobilnih komnikacija. Sve to podrazumeva i koordinaciju sa susednim zemljama, jer ukoliko i one ne ispoštuju dogovoreno može doći do interferencije tj. smetnji u samom korišćenju navedenih frekvencija.

Takođe, upravljanje radiofrekvencijskim spektrom, gde se pre svega misli na koordinaciju frekvencija koje se nalaze u pograničnim teritorijama bilo da se odnosi na javne mobilne komunikacije ili na bezbednosne sisteme, je veoma važno jer ukoliko ne bude koordinacije može doći do problema u funkcionisanju. Standardizacija u oblasti telekomunikacija je jako bitna, a razmena stručnjaka, iskustava i rad na zajedničkim istraživačkim projektima neophodni, kao i saradnja u međunarodnim institucijama.

U diskusiji su učestvovali: Milutin Mrkonjić i dr Vladimir Orlić.

 U skladu sa članom 8. Zakona o zaključivanju i izvršavanju međunarodnih ugovora („Službeni glasnik RS“, broj 32/13) i članom 57. Poslovnika Narodne skupštine („Službeni glasnik RS“, broj 20/12-prečišćen tekst), Odbor za prostorno planiranje, saobraćaj, infrastrukturu i telekomunikacije je, jednoglasno, doneo sledeću

O D L U K U

 1. Daje se saglasnost Vladi Republike Srbije za privremenu primenu Memoranduma o razumevanju između Vlade Republike Srbije i Saveta ministara Bosne i Hercegovine o saradnji u oblasti telekomunikacija, do njegovog stupanja na snagu.

 2. Ovu odluku dostaviti Vladi Republike Srbije, na dalju nadležnost.

 3. Ovu odluku dostaviti predsedniku Narodne skupštine, radi informisanja.

O b r a z l o ž e nj e

Dopisom 05 Broj: 018-1263/2015-1, Vlada Republike Srbije je 13. februara 2015. godine dostavila Narodnoj skupštini Osnovu za zaključivanje Memoranduma o razumevanju između Vlade Republike Srbije i Saveta ministara Bosne i Hercegovine o saradnji u oblasti telekomunikacija, sa tekstom Memoranduma, radi davanja saglasnosti nadležnog odbora za njegovu privremenu primenu do stupanja na snagu, u skladu sa članom 8. Zakona o zaključivanju i izvršavanju međunarodnih ugovora.

 Članom 8. stav 1. Zakona o zaključivanju i izvršavanju međunarodnih ugovora propisano je da Vlada, izuzetno, po dobijanju saglasnosti nadležnog odbora Narodne skupštine može ovlastiti delegaciju Republike Srbije da prihvati da se međunarodni ugovor koji se potvrđuje, u celini, ili pojedine njegove odredbe, mogu privremeno primenjivati do njegovog stupanja na snagu, kao i da postupak potvrđivanja ovog međunarodnog ugovora mora biti pokrenut u roku od 30 dana od datuma njegovog potpisivanja.

 Nakon razmatranja predloga Vlade, Odbor za prostorno planiranje, saobraćaj, infrastrukturu i telekomunikacije je zaključio da postoje razlozi za privremenu primenu Memoranduma o razumevanju između Vlade Republike Srbije i Saveta ministara Bosne i Hercegovine o saradnji u oblasti telekomunikacija pre njegovog stupanja na snagu. Uspostavljanjem efikasne saradnje otvaraju se mogućnosti za brži razvoj širokopojasnog pristupa i uvođenje novih usluga čime se ruše prostorne barijere, omogućava uspešno sprovođenje procesa prelaska sa analognog na digitalno emitovanje televizijskog programa u skladu sa međunarodno preuzetim obavezama, kao i unapređenje komunikacije između administracije dve zemlje, a time i ukupne ekonomske saradnje.

 U skladu sa navedenim, Odbor za prostorno planiranje, saobraćaj, infrastrukturu i telekomunikacije je odlučio da dâ saglasnost Vladi da se Memorandum o razumevanju između Vlade Republike Srbije i Saveta ministara Bosne i Hercegovine o saradnji u oblasti telekomunikacija privremeno primenjuje do njegovog stupanja na snagu.

**\***

**\* \***

Na sednici je vođen tonski zapis.

Sednica je zaključena u 9.20 časova.

SEKRETAR ODBORA PREDSEDNIK ODBORA

 Biljana Ilić Milutin Mrkonjić